KIRJALLINEN KYSYMYS P-0975/02 esittäjä(t): Sérgio Marques (PPE-DE) komissiolle. Madeiran kansainvälinen yrityskeskus (CINM).



Virallinen lehti nro 309 E , 12/12/2002 s. 0067 - 0068



KIRJALLINEN KYSYMYS P-0975/02 esittäjä(t): Sérgio Marques (PPE-DE) komissiolle (3. huhtikuuta 2002) Aihe: Madeiran kansainvälinen yrityskeskus (CINM) Heinäkuussa 2000 komissio aloitti Portugalia koskevat selvitykset, koska se epäili, että CINM:ään perustetuille yrityksille vuonna 2000 myönnetyt tuet ja verohelpotukset olivat yhteisön lainsäädännön vastaisia. Menettelyn aloittaminen koettiin yllätyksenä. Komission yksiköt nimittäin valmistelivat samaan aikaan muutosehdotuksia komission uusiin suuntaviivoihin. Uuden, syrjäisimpiä alueita koskevan tukipolitiikan mukaisesti valtion myöntämiä aluetukia koskevia suuntaviivoja pitäisi sopeuttaa myönteisesti uuteen syrjäisimpiin alueisiin liittyvään oikeudelliseen säännöstöön ja tehdä näillä alueilla tukipolitiikan harjoittaminen joustavammaksi. Komissio ei ottanut huomioon negatiivisia heijastuksia, joita menettelyllä olisi lyhyellä aikavälillä CINM:n edistämis- ja kehittämisprosessille. Komission toimien takia pitkä toimettomuuden kausi on aiheuttanut epäluottamusta toimijoiden keskuudessa ja heitä on siirtynyt kilpaileville markkinoille. Tämän syrjäisen alueen kehityksen kannalta CINM:ssä harjoitetun teollisen, kaupallisen ja rahoitustoiminnan merkitys on huomattava. Tukijärjestelmää koskevat selvitykset pitäisi edellä esitetyn pohjalta saada pikaisesti päätökseen. Mutta on todettava, että vaikka menettelyn aloittamisesta on kulunut jo 18 kuukautta, joka on maksimiaika valtion myöntämiin tukiin liittyvien selvitysten tekemiseksi, mitään päätöksiä ei ole tehty. Tilanteen saattamiseksi päätökseen portugalin viranomaisten harkittavaksi jää käyttää niille myönnettyä oikeutta pyytää komissiolta asiaa koskevaa lopullista päätöstä, joka pitää tehdä kahden kuukauden kuluessa. Tästä Portugalia koskevasta ratkaisemattomasta tilanteesta ja siitä, että komissio uhkaa käynnistää uuden selvityksen, sillä se ei ole ilmoittanut uusista CINM:ää koskevista tukijärjestelyistä kaudeksi 20012006, on seurauksena, että CINM:n toiminta on pysähdyksissä! Koska komissio on varmasti tietoinen, että edellä mainitun tilanteen takia taloudellinen ja sosiaalinen kehitys alueella pysähtyy, vaikka tarve tukea Madeiraa erityistoimin, etenkin vapaa-alueiden, valtion tukien ja veropolitiikan alalla on tunnustettu Euroopan yhteisön perustamissopimuksen säädöksissä, milloin komissio aikoo tehdä päätöksen tästä asiasta? Eikö komissio katso, että sen asenne tässä nimenomaisessa tapauksessa on täysin vastakkainen tämän syrjäisen alueen kehityksen tukemiseen liittyvän komission politiikan kanssa? Mario Montin komission puolesta antama vastaus (14. toukokuuta 2002) Kuten komissio on jo aikaisemmin todennut vastauksissaan arvoisan parlamentin jäsenen kirjallisiin kysymyksiin P-1373/00(1) ja P-0277/01(2), sen tarkoituksena ei ole missään tapauksessa aiheuttaa haittaa Madeiran alueen taloudelliselle ja sosiaaliselle kehitykselle. Komissio pitää valitettavana sitä, että ilmapiiri on epävarma Madeiran vapaa-alueen tulevaisuuden suhteen. Se huomauttaa kuitenkin, että vapaa-aluetta koskevan tukijärjestelmän soveltaminen hyväksyttiin vain 31. joulukuuta 2000 saakka. Kaikki mahdolliset järjestelyt, jotka koskevat järjestelmän soveltamisen jatkamista, edellyttävät näin ollen komission tarkastelua, sen jälkeen kun Portugali on esittänyt niitä koskevan ennakkoilmoituksen. Tarkastelussa on otettava huomioon muun muassa kyseisen alueen erityisen syrjäinen sijainti. Komissio on tässä vaiheessa päättänyt panna vireille tutkimusmenettelyn, joka koskee järjestelmän soveltamista vuonna 2000, ja haluaa korostaa, että se pyrkii tekemään lopullisen päätöksen mahdollisimman pian. Koska komissio on korostanut tutkimuksen vireillepanoa koskevassa päätöksessään, että kaikkien Madeiran vapaa-alueelle 1 päivästä tammikuuta 2000 myönnettävien tukien katsotaan olevan lainvastaisia, se ei katso, että kysyjän mainitsemaa 18:n kuukauden määräaikaa voidaan soveltaa tässä tapauksessa. (1) EYVL C 46 E, 13.2.2001. (2) EYVL C 235 E, 21.8.2001.